གཉིས་པ་མཚན་ཐ་དད་པའི་སློབ་ཚོགས་ནི།གོང་དུ་བཤད་པ་ལྟར་བཙུན་དགོན་སྐུ་གསུམ་མཁའ་འགྲོའི་འདུ་གླིང་སྟེ་འདི་རྣམས་ནི་འདུལ་གཞུང་ལས་གསུངས་པ་བཞིན་དང་བོ་དགེ་འདུན་ཕའི་ཚོགས་པ་ལས་རྒྱང་གྲགས་གཅིག་ཙམ་གྱི་མཐའ་ན་ཡོད་ཀྱང་ད་ལྟའི་ཆར་གྲྭ་བཙུན་གྱི་གྲངས་ཀ་སྔོན་མ་ལས་ཆེས་མང་དུ་སོང་སྟབས་རྒྱང་ཐག་དེ་ཙམ་མེད།དེ་དག་ལ་འཛིན་གྲྭ་གོང་འོག་གཉིས་ལས་འོག་མ་བ་དག་གིས་འབྲི་ཀློག་སྦྱོང་།གོང་མ་རྣམས་ཀྱི་འཛིན་གྲྭའི་རིམ་པ་ནི་སློབ་གཞུང་དཀྱུས་མ་དང་མཚུངས།འདི་རྣམས་ལ་འདུལ་གཞུང་ནས་བཤད་པའི་མཚན་ཉིད་དང་ལྡན་པའི་གནས་བརྟན་དག་བསྐོ་བཞག་བྱས་ཏེ་ཐོས་བསམ་སྒོམ་པ་ལ་བར་མེད་དུ་བརྩོན།གླིང་གསུམ་པོའི་དགོན་བདག་ནི་མཁའ་འགྲོ་མི་འགྱུར་དཔལ་གྱི་སྒྲོལ་མའི་རྣམ་སྤྲུལ་རྗེ་བཙུན་མ་མུ་མཚོ་ཉིད་ཡིན་ནོ།།གསུམ་པ་རིགས་ཐ་དད་པའི་སློབ་ཚོགས་ནི།བདུད་ལས་རྣམ་རྒྱལ་གླིང་ངམ།རྒྱལ་སྤྱིའི་ཆོས་སློབ་ཁང་ཞེས་རྒྱ་ནག་དང་སོག་པོ་སོགས་མི་རིགས་ཐ་དད་པའི་སློབ་མ་རྣམས་དང་།རྒྱ་ནག་སྐམ་ས་ཆེན་མོའི་ཞིང་ཆེན་ཉི་ཤུ་ལྷག་ཙམ་ནས་ལྷགས་པའི་བཙུན་པ་བཙུན་མ་དགེ་བསྙེན་སོགས་བརྒྱ་ཕྲག་མང་བོས་རྒྱུན་དུ་བོད་ཀྱི་སྐད་ཡིག་སྦྱོང་བ་དང་།རྒྱ་ནག་གི་སྐད་ཐོག་ནས་བོད་བརྒྱུད་ནང་བསྟན་གྱི་ཆོས་ལ་འཆད་ཉན་དང་སྒོམ་སྒྲུབ་ལ་བརྩོན་བཞིན་པ་ཡིན།གཞན་ཡང་རྒྱ་ནག་གི་གྲོང་ཁྱེར་པེ་ཅིན།ཧྲེང་ཧེ།ཐེན་ཅུན།ནན་ཅུན།ཧྲིན་ཀྲིན།ཀྭང་ཀྲོའུ།སོའུ་ཀྲོའུ་སོགས་ནས་ཤཱཀྱའི་དགེ་བསྙེན་མང་བོ་དག་མེ་ཏོག་ལ་བུང་བ་འཁོར་བ་བཞིན་དཀའ་ཚེགས་གང་ལའང་མི་འཛེམས་པར་གནས་འདིར་འོང་ནས་དམ་པའི་ཆོས་ཀྱི་བགོ་སྐལ་ནོད་པར་བྱེད་པ་དང་།དེ་དག་གི་ནང་དུ་སློབ་གྲྭ་ཆེན་མོ་ནས་མཐར་ཕྱིན་པའི་མཐོ་རིམ་ཤེས་ཡོན་པ་ཡང་ཧ་ཅང་མང་།དེ་བཞིན་དུ་ཨ་རི་དང་།ཤིན་ཅ་པོ།ཁྲོ་ཤན།རྒྱ་གར།འབྲུག་དང་ཧིན་དྷི་ཉི་ཞུ་ཡ་སོགས་ཕྱི་རྒྱལ་གྱི་སློབ་གཉེར་བ་དག་ཀྱང་སྔ་ཕྱིར་འདི་གར་འོང་སྟེ་སློབ་གཉེར་མཛད་བཞིན་ཡོད།སློབ་གླིང་འདིའི་བསྟན་བདག་དང་དགེ་བསྐོས་སོགས་ནི།ཆོས་རྗེ་འཇིགས་མེད་ཕུན་ཚོགས་དཔལ་བཟང་བོ་མཆོག་དབུ་མཛད་དེ་གཞན་འཛིན་གྲྭ་སོ་སོའི་མཁན་པོ་རྣམས་ཀྱིས་རྒྱལ་བསྟན་རིན་པོ་ཆེ་བཤད་པ་དང་སྒྲུབ་པས་འཛིན་སྐྱོང་སྤེལ་གསུམ་གྱི་བྱ་བ་བདག་གིར་མཛད་པ་དང་།ད་ལྟའི་ཆར་ཡང་མཁན་ཆེན་རྣམ་པ་གཙོ་བོར་གྱུར་པའི་ཁོངས་སོསོའི་ལས་སྣེ་བ་དག་གིས་ཐུགས་འགན་རྐང་བཞེས་ཀྱིས་བསྟན་པ་འཛིན་སྐྱོང་སྤེལ་གསུམ་བྱས་དང་བྱེད་མུས་སུ་མཆིས།ཐུགས་མཐུན།ཁྲིམས་གཙང་གི་སྒོ་ནས་སྤོང་ཀློག་གི་བྱ་བར་ལྷོད་མེད་དུ་བརྩོན་དགོས་པའི་ཁྲིམས་གསུམ་པོ་དེར་ལྟ་རྟོག་གནང་མཁན་དགེ་བསྐོས་དང་།སློབ་གཉེར་དོ་དམ་ཚོགས་པ།དཔལ་འབྱོར་ལས་གཉེར་བ།གཞན་ཡང་སྨན་པ་དང་།རྩིས་གཉེར་བ།གཙང་སྦྲ་བ།བྱང་འདྲེན་པ།མཆོད་དཔོན་སོགས་ཀྱང་བདམས་ཏེ་སྐོ་བར་བྱེད་པའི་སྲོལ་ཡོད།གཙུག་ལག་ཁང་སོགས་ནི།དགེ་འདུན་པ་ཚོགས་ལ་མི་ཉིས་སྟོང་ཙམ་ཤོང་བའི་གཙུག་ལག་ཁང་དང་།མཚན་ཐ་དད་པ་རྣམས་ལ་བཙུན་མ་སུམ་སྟོང་ཙམ་ཤོང་བའི་འདུ་ཁང་དང་།རིགས་ཐ་དད་པ་རྣམས་ལ་སློབ་མ་ལྔ་བརྒྱ་ཙམ་ཤོང་བའི་སློབ་གཉེར་ཁང་།ཐུན་མོང་དུ་དགེ་འདུན་ཁྲི་གཅིག་ཙམ་བཞུགས་སུ་རུང་བའི་ཀུན་དགའ་ར་བ་དང་།དཔལ་བསམ་ཡས་གཙུག་ལག་ཁང་ཉམས་གསོའི་སྣ་སེལ་དུ་བཞེངས་པའི་ལྷ་ཁང་བཅས་བསྐྲུན་ཡོད།དཔེ་མཛོད་ཁང་དུ་བཀའ་འགྱུར་རོ་ཅོག་དང་།གྲུབ་མཐའ་སོ་སོའི་མཁས་གྲུབ་རྣམས་ཀྱི་གསུང་འབུམ་སོགས་བཞུགས་ལ།དཔར་ཁང་དུ་ཆོས་རྗེ་འཇིགས་མེད་ཕུན་ཚོགས་དཔལ་བཟང་བོའི་གསུང་འབུམ་གཏམ་ཚོགས་སྐོར་དང་།གཞུང་འགྲེལ་དང་མན་ངག་སྐོར་བཅས་ཀྱི་དཔར་ཤིང་བཞུགས།གྲྭ་ཁང་སུམ་སྟོང་དུ་ཉེ་བ་ཡོད་ལ།རྒྱུན་བཞུགས་དགེ་འདུན་གྱི་གྲངས་ཀྱང་དེ་ཙམ་ཡིན་ཞེས་དཀར་མཛེས་ཁུལ་གྱི་དགོན་སྡེ་ཁག་གི་ལོ་རྒྱུས་ལས་བཤད།འདིར་རྒྱུན་བཞུགས་དགེ་འདུན་གྱི་གྲངས་བཤད་པ་སོགས་གོང་དུ་བཀོད་པ་དག་ནི་ཕལ་ཆེ་བ་ཕྱི་ལོ་༡༩༩༠ཡས་མས་ཀྱི་སྐབས་ཡིན་ནམ་སྙམ་སྟེ།དེང་དུས་ལ་མཚོན་ན་རང་རེ་བོད་ཡུལ་ཆོལ་ཁ་གསུམ་ནས་ཕེབས་པའི་གྲྭ་བཙུན་གཅིག་ཁྲི་ལྷག་དང་།དགེ་བསྙེན་ཉིས་སྟོང་ལྷག་ཙམ་དང་།ཕྱི་གླིང་དང་རྒྱ་ནག་གི་ཡུལ་གྲུ་སོ་སོ་ནས་ཕེབས་པའི་དད་ལྡན་ཆོས་ཞུ་བ་སྟོང་ཕྲག་མང་བོ་གཏན་སྡོད་བྱས་ཡོད་པར་ཕྱིས་ཀྱི་ནང་བསྟན་སློབ་གླིང་འདིའི་ལོ་རྒྱུས་རྣམས་སུ་གསལ་བ་དོན་གནས་སུ་སྣང་ངོ་།།དུས་མཆོད་རྒྱུན་སྲོལ་གྱི་སྐོར་ལ།ཟླ་རེའི་ཡར་ངོའི་ཚེས་བཅུ་ལ་མི་ཕམ་རིན་པོ་ཆེའི་རྒྱུན་ལུགས་འཇམ་དཔལ་གྱི་ཚོགས་མཆོད།ཚེས་ཉེར་ལྔ་ལ་ལས་གླིང་གཏེར་བྱོན་མཚོ་རྒྱལ་ཐུགས་སྒྲུབ་རེ་དང་།ཡར་ངོ་དང་མར་ངོའི་ཚེས་བཅོ་ལྔ་ལ་ཀུན་གཟིགས་མི་ཕམ་པའི་སྨན་ལྷའི་མཆོད་ཆོག་དང་།དུས་ངེས་ཅན་དུ་བྱ་བའི་མཐུན་པའི་གསོ་སྦྱོང་དང་།གཞན་ཆོས་སྐྱོང་གི་གསོལ་མཆོད་རྒྱུན་ཆགས་པ་ཙམ་ལས་ཆེར་མེད།འཚོ་རྐྱེན་དང་གཏོང་སྒོའི་ཡོན་གྱི་འབྱུང་གནས་ནི་སོ་སོའི་ཁྱིམ་མི་རྣམས་དང་།སྦྱིན་བདག་གཞན་རྣམས་ཀྱིས་རང་མོས་ཀྱིས་ཕུལ་བའི་རྫས་དང་།ཕྱི་རྒྱལ་ནས་ཀྱང་མཐུན་རྐྱེན་ཅི་རིགས་པ་སྦྱོར་བཞིན་ཡོད་པ་རྣམས་སོ།།མཁན་ཆེན་དམ་པ་ཆོས་རྗེ་འཇིགས་མེད་ཕུན་ཚོགས་འབྱུང་གནས་མཆོག་གི་ཐུགས་བསྐྱེད་དུས་སུ་སྨིན་པའི་མཛད་འཕྲིན་ལས་བྱུང་བའི་ཆོས་སྡེ་ཆེན་པོ་འདི་ཉིད་ནི་བོད་ཡུལ་ལ་མཚོན་ན་སློབ་གཉེར་གྱི་བསྟི་གནས་ཆེ་ཤོས་ཤིག་དང་ལྷག་པར་དུ་མདོ་དབུས་ཁམས་གསུམ་གཙོ་བོར་གྱུར་པའི་ཡུལ་ལུང་འདྲ་མིན་ནས་ཕེབས་པའི་གྲྭ་བཙུན་དགེ་བསྙེན་སོགས་ནང་ཆོས་དོན་གཉེར་བ་ཁྲི་སྟོང་མང་བོ་པདྨའི་ཚལ་ལ་བུང་བ་བཞིན་འདུས་སྡོད་བྱས་དང་བྱེད་བཞིན་ཡོད་པ་དང་།ཆོས་རྗེ་མཆོག་གི་གསུང་ལས་སྐྱེས་པའི་སློབ་མ་ཡང་ལྔ་རིག་སྨྲ་བའི་མཁས་པ་དང་།འདུལ་བ་འཛིན་པའི་མཁན་ཆེན།སྐད་གཉིས་སྨྲ་བའི་ལོ་ཙ་བ་སོགས་ཇི་སྙེད་ཅིག་བྱུང་བ་རྣམས་ཀྱིས་འཛམ་གླིང་ཡུལ་གྲུ་གང་སར་བསྟན་འགྲོར་སྨན་པའི་མཛད་འཕྲིན་བསྐྱངས་དང་སྐྱོང་མུས་ཡིན་པ་མ་ཟད།སློབ་གླིང་འདིའི་འཆད་རྩོད་རྩོམ་གསུམ་གྱི་བགྱི་བ་མཐའ་དག་ཡར་ངོས་ཀྱི་ཟླ་བའི་དཔལ་ལ་འགྲན་བཞིན་པ་དེ་ལྟར་ཡང་།ལྷ་ཟབ་སར་བདུད་ཟབ་ཅེས་པའི་དཔེ་ལྟར།ཕྱི་ལོ་༢༠༠༡ལོ་ནས་རྒྱ་ནག་གཞུང་གིས་ཆོས་སྡེ་འདི་ཉིད་གཏོར་བཤིག་གཏོང་བའི་མགོ་བརྩམས་ཏེ་།དམག་མི་ཉིས་སྟོང་ལྷག་ཆེད་མངགས་བྱས་ནས་འཇིགས་སྐུལ་དང་བཅས་གྲྭ་ཤག་ཉིས་སྟོང་ལྔ་ཡས་མས་གཏོར་བཤིག་བཏང་བ་མ་ཟད།གྲྭ་བཙུན་མང་བོ་ཕྱིར་ཕུད་དང་གྲྭ་བཙུན་༡༤༠༠ལས་མང་བ་གཏན་སྡོད་བྱེད་མི་ཆོག་པའི་བཙན་བཀའ་བཏང་།ཕྱི་ལོ་༢༠༠༢ལོར་རྒྱ་གཞུང་གིས་སླར་ཡང་གྲྭ་ཤག་མང་བོ་གཏོར་བཤིག་དང་ཆོས་རྗེ་དམ་པ་འཇིགས་མེད་ཕུན་ཚོགས་མཆོག་ཀྱང་གཞུང་གི་དོ་དམ་འོག་ནས་བཞུགས་དགོས་བྱུང་ཡོད་པ་དང་།ཕྱི་ལོ་༢༠༡༦ལོར་རྒྱ་ནག་གཞུང་གིས་སྔར་ལས་ཀྱང་ཛ་དྲག་ཆེ་བའི་ལས་འགུལ་བརྩམས་ཏེ།གྲྭ་ཁང་གཏོར་བཤིག་དང་།གྲྭ་བཙུན་ཕྱིར་ཕུད་ཀྱི་ལས་གཞི་ཡ་ང་བ་ཞིག་སྤེལ་ནས་གསེར་ཐང་བླ་རུང་དགོན་རིག་ལྔའི་ནང་བསྟན་སློབ་གྲྭ་ཆེན་མོ་འདིར་བཞུགས་པའི་ཉེས་མེད་གྲྭ་བཙུན་དག་སྐྲག་སྐྲག་འདར་འདར་དང་འུར་འུར་ཟང་ཟིང་དུ་བཏང་སྟེ།